b'\n_START_ARTICLE_\nTiibet\n_START_PARAGRAPH_\nTiibet (tiibetiksi \xe0\xbd\x96\xe0\xbd\xbc\xe0\xbd\x91, Wylie-translitteraatio: Bod; kiinaksi perinteiset merkit: \xe8\x97\x8f\xe5\x8d\x80; yksinkertaistetut merkit: \xe8\x97\x8f\xe5\x8c\xba; pinyin: Z\xc3\xa0ngq\xc5\xab) on tiibetil\xc3\xa4isten asuttama yl\xc3\xa4nk\xc3\xb6alue Aasiassa. Tiibetil\xc3\xa4iset puhuvat tiibetin kielt\xc3\xa4. Buddhalaisuudella ja dalai-lamalla on keskeinen rooli tiibetil\xc3\xa4isten identiteetiss\xc3\xa4. Tiibetin keskuskaupunki on Lhasa._NEWLINE_Tiibetill\xc3\xa4 on pitk\xc3\xa4 historia, ja se on ollut vuoroin itsen\xc3\xa4inen ja vuoroin valloitettu. Kiina miehitti Tiibetin 1950-luvun alussa, mink\xc3\xa4 j\xc3\xa4lkeen Keski-Tiibetist\xc3\xa4 tuli Tiibetin autonominen alue ja yksi Kiinan 27 maakunnasta. Tiibetil\xc3\xa4isi\xc3\xa4 asuu my\xc3\xb6s muissa L\xc3\xa4nsi-Kiinan maakunnissa, ja vuoden 1959 ep\xc3\xa4onnistuneen kansannousun seurauksena tiibetil\xc3\xa4isi\xc3\xa4 pakolaisia el\xc3\xa4\xc3\xa4 runsaasti etenkin Intiassa._NEWLINE_Tiibetin poliittinen asema on kiistanalainen. Sill\xc3\xa4 on maanpaossa oleva hallitus, joka tavoittelee alueelle autonomiaa, ja sit\xc3\xa4 radikaalimpi itsen\xc3\xa4isyysliike, jolle autonomia ei riit\xc3\xa4. Yksik\xc3\xa4\xc3\xa4n YK:n j\xc3\xa4senmaa ei ole tunnustanut Tiibetin pakolaishallitusta.\n_START_SECTION_\nMaantiede\n_START_PARAGRAPH_\nTiibetin pinta-ala on noin kaksi miljoonaa neli\xc3\xb6kilometri\xc3\xa4. Se rajoittuu etel\xc3\xa4ss\xc3\xa4 ja l\xc3\xa4nness\xc3\xa4 Himalajan ja Karakorumin vuoristoon, pohjoisessa Gobin autiomaahan ja id\xc3\xa4ss\xc3\xa4 Sichuanin alankoon._NEWLINE_Tiibetin yl\xc3\xa4nk\xc3\xb6 on maailman suurin vuoristoalue ja korkeimmalla sijaitseva yl\xc3\xa4nk\xc3\xb6, ja sit\xc3\xa4 kutsutaankin joskus \xe2\x80\x9dmaailman katoksi\xe2\x80\x9d. Yl\xc3\xa4nk\xc3\xb6 on korkeudeltaan 3\xc2\xa0000\xe2\x88\x925\xc2\xa0000 metri\xc3\xa4. Tiibetin pohjoisosien Qinghain yl\xc3\xa4nk\xc3\xb6 on alavampaa maata kuin etel\xc3\xa4n yl\xc3\xa4ng\xc3\xb6t. Tiibetin alueelta alkavat useimmat Aasian suurimmista joista, it\xc3\xa4\xc3\xa4n ja etel\xc3\xa4\xc3\xa4n virtaavat Keltainenjoki, Jangtse, Mekong, Salween ja Brahmaputra._NEWLINE_Tiibetin ydinaluetta on Keski-Tiibet, joka k\xc3\xa4sitt\xc3\xa4\xc3\xa4 nykyisen Tiibetin autonomisen alueen. Sen ymp\xc3\xa4rill\xc3\xa4 olevia tiibetil\xc3\xa4isi\xc3\xa4 alueita ovat pohjoisen Amdo ja Kham, jotka kuuluvat Kiinan Qinghain, Gansun, Sichuanin ja Yunnanin maakuntiin, sek\xc3\xa4 etel\xc3\xa4ss\xc3\xa4 Pakistanin, Nepalin ja Intian valtioiden alueella sijaitsevat Ladakhin, Zanskarin, Mustangin ja Sikkimin sek\xc3\xa4 itsen\xc3\xa4inen Bhutanin kuningaskunta niit\xc3\xa4 ymp\xc3\xa4r\xc3\xb6ivine alueineen. Tiibetin suurimpia ja t\xc3\xa4rkeimpi\xc3\xa4 kaupunkeja ovat Lhasa, Shigatse, Labrang, Xining ja Dartsedo.\n_START_SECTION_\nLuonto ja ilmasto\n_START_PARAGRAPH_\nSuurin osa Tiibetin maastosta on karua eik\xc3\xa4 sovi asutukseen. Keski- ja pohjoisosissa on laajoja aavikkoaroja, aavikoita ja vuoristokasvillisuutta. Maakunnan v\xc3\xa4est\xc3\xb6 onkin keskittynyt hieman tasaisempaan etel\xc3\xa4osaan, jonne monsuunisateet kes\xc3\xa4isin ylt\xc3\xa4v\xc3\xa4t. Muutoin Tiibetin ilmasto on kuivaa yl\xc3\xa4nk\xc3\xb6ilmastoa._NEWLINE_Kaakkois-Tiibetin ilmasto on leuto, ja vuoden keskil\xc3\xa4mp\xc3\xb6tila on siell\xc3\xa4 8 astetta. L\xc3\xa4nsi-Tiibetiss\xc3\xa4 keskil\xc3\xa4mp\xc3\xb6tila on alle nollan. Lhasan vuorokauden ylin l\xc3\xa4mp\xc3\xb6tila on kes\xc3\xa4\xe2\x80\x93elokuussa keskim\xc3\xa4\xc3\xa4rin 20\xe2\x80\x9323 astetta ja alin 9\xe2\x80\x9310 astetta; joulu\xe2\x80\x93tammikuun alin l\xc3\xa4mp\xc3\xb6tila on keskim\xc3\xa4\xc3\xa4rin miinus 9\xe2\x80\x9310 astetta. L\xc3\xa4mp\xc3\xb6tila voi vaihdella voimakkaasti vuorokauden sis\xc3\xa4ll\xc3\xa4. Tiibetin sadekausi on toukokuusta syyskuuhun, jolloin koko vuoden sadem\xc3\xa4\xc3\xa4r\xc3\xa4st\xc3\xa4 saadaan 90 prosenttia. Sateet tulevat Lhasan, Shigatsen ja Chamdon alueilla yleens\xc3\xa4 \xc3\xb6isin. Kaakkois-Tiibetin vuotuinen sadem\xc3\xa4\xc3\xa4r\xc3\xa4 on 5\xc2\xa0000 mm ja Luoteis-Tiibetin vain 50 mm._NEWLINE_Tiibetin yl\xc3\xa4ng\xc3\xb6ll\xc3\xa4 el\xc3\xa4\xc3\xa4 harvinaisia el\xc3\xa4inlajeja, kuten tiibetinantilooppi, tiibetingaselli, villi jakki, kiangi, baraali, lumileopardi, bengalintiikeri ja mustakaulakurki._NEWLINE_Tiibetin yl\xc3\xa4ng\xc3\xb6ll\xc3\xa4 on muun muassa Changtangin ja Arjin Shanin luonnonsuojelualueet.\n_START_SECTION_\nVarhaisvaiheet\n_START_PARAGRAPH_\nTiibet syntyi poliittisena kokonaisuutena ajanlaskun ensimm\xc3\xa4isin\xc3\xa4 vuosisatoina Yarlung Tsangpon laaksossa. Valtion ensimm\xc3\xa4inen tunnettu hallitsija oli Songtsen Gampo (629\xe2\x80\x93650), jonka aikana Tiibetist\xc3\xa4 tuli keskitetty buddhalainen valtakunta. Tiibetin kirjakieli oli viimeist\xc3\xa4\xc3\xa4n jo tuolloin syntynyt, ja buddhalaisten tekstien k\xc3\xa4\xc3\xa4nt\xc3\xa4minen sanskritista tiibetiksi alkoi. My\xc3\xb6s buddhalainen taide koki tuolloin ensimm\xc3\xa4isen kukoistuskautensa._NEWLINE_Tiibetin valtakunta alkoi laajeta pienempien paikalliskansojen kustannuksella. Tiibet k\xc3\xa4vi sodan Kiinaa vastaan vuosina 635\xe2\x80\x93636, ja vuosina 763\xe2\x80\x93764 Tiibet valloitti Kiinan p\xc3\xa4\xc3\xa4kaupungin. Tiibet jakaantui vuosiksi 843\xe2\x80\x931246 useiksi paikallisiksi kuningaskunniksi eik\xc3\xa4 ole sen j\xc3\xa4lkeenk\xc3\xa4\xc3\xa4n en\xc3\xa4\xc3\xa4 toiminut yhten\xc3\xa4isen\xc3\xa4 valtiona. Mongolit liittiv\xc3\xa4t Tiibetin omaan valtakuntaansa vuonna 1246, mutta tiibetil\xc3\xa4inen kulttuuri s\xc3\xa4ilyi elinvoimaisena ja levisi mongolienkin keskuuteen. Vuonna 1578 Tiibetist\xc3\xa4 tuli teokratia, kun mongolihallitsija Altan-kaani perusti Tiibetiin dalai-lama-instituution ja nimitti lama Sonam Gyatson dalai-lamaksi. Mongolien valta Tiibetiss\xc3\xa4 p\xc3\xa4\xc3\xa4ttyi 1720, kun alue siirtyi mant\xc5\xa1urialaiselle Qing-dynastialle.\n_START_SECTION_\nBritannian vaikutus\n_START_PARAGRAPH_\n1800-luvulla Tiibet alkoi noudattaa erist\xc3\xa4ytynytt\xc3\xa4 ulkopolitiikkaa tilanteessa, jossa Ven\xc3\xa4j\xc3\xa4 ja Britannia kilpailivat vallasta Aasiassa. Jesuiitat ja kapusiinimunkit olivat perustaneet l\xc3\xa4hetysaseman Lhasaan jo 1700-luvun alussa, ja tiett\xc3\xa4v\xc3\xa4sti ensimm\xc3\xa4inen englantilainen oli k\xc3\xa4ynyt alueella 1811. 1800-luvulla tiibetil\xc3\xa4iset karkottivat eurooppalaiset maastaan heit\xc3\xa4 tavatessaan. 1800-luvun puoliv\xc3\xa4lin j\xc3\xa4lkeen britit l\xc3\xa4hettiv\xc3\xa4t kahdenkymmenen vuoden ajan intialaisia kartoittamaan Tiibeti\xc3\xa4, mutta vasta 1890-luvulla Tiibetin tasankoja p\xc3\xa4\xc3\xa4stiin tutkimaan._NEWLINE_Britannia hy\xc3\xb6kk\xc3\xa4si Tiibetiin vuonna 1904, mink\xc3\xa4 seurauksena Etel\xc3\xa4-Tiibetin pienet kuningaskunnat l\xc3\xa4hentyiv\xc3\xa4t brittil\xc3\xa4ist\xc3\xa4 imperiumia. Bhutania lukuun ottamatta ne tulivat my\xc3\xb6hemmin osaksi Intiaa, Nepalia ja Pakistania.\n_START_SECTION_\nItsen\xc3\xa4isyyden aika 1911\xe2\x80\x931950\n_START_PARAGRAPH_\nBritannia ja Kiina pelk\xc3\xa4siv\xc3\xa4t Ven\xc3\xa4j\xc3\xa4n vaikutuksen lis\xc3\xa4\xc3\xa4ntymist\xc3\xa4, joten ne solmivat vuonna 1906 sopimuksen, jossa Tiibet laskettiin kuuluvaksi Kiinan etupiiriin. Kiina miehitti Tiibetin ensimm\xc3\xa4ist\xc3\xa4 kertaa vuosina 1910\xe2\x80\x931912, mutta Kiinan keisarikunnan kaaduttua Tiibet irtautui Kiinan vaikutuspiirist\xc3\xa4, ja Kiinan sis\xc3\xa4llissodan aikana osapuolet eiv\xc3\xa4t osoittaneet suurta kiinnostusta Tiibeti\xc3\xa4 kohtaan._NEWLINE_Keski-Tiibetin itsen\xc3\xa4istytty\xc3\xa4 mant\xc5\xa1ujen vallasta vuosiksi 1911\xe2\x80\x931950 se sai modernin kansallisvaltion piirteit\xc3\xa4 omine hallituksineen, rahaj\xc3\xa4rjestelmineen ja armeijoineen. Maa ei kuitenkaan koskaan saanut kansainv\xc3\xa4list\xc3\xa4 tunnustusta itsen\xc3\xa4isyydelleen.\n_START_SECTION_\nKiinan kansantasavallan valtakausi\n_START_PARAGRAPH_\nKiinan kansanarmeija marssi Tiibetiin 7. lokakuuta 1950 liitt\xc3\xa4\xc3\xa4kseen sen Kiinaan ja aloitti t\xc3\xa4ten Kiinan\xe2\x80\x93Tiibetin sodan. V\xc3\xa4h\xc3\xa4isen vastarinnan j\xc3\xa4lkeen Tiibetin oli taivuttava kiinalaisten teknisesti ja lukum\xc3\xa4\xc3\xa4r\xc3\xa4isesti ylivoimaisen armeijan edess\xc3\xa4._NEWLINE_Tiibetil\xc3\xa4isten johtajat solmivat Pekingin painostuksen alaisina 17-kohtaisen sopimuksen, joka m\xc3\xa4\xc3\xa4r\xc3\xa4si tiibetil\xc3\xa4isten maat sosialisoitaviksi ja jaettaviksi uudelleen. Tiibetil\xc3\xa4iset alkoivat k\xc3\xa4rsi\xc3\xa4 ruokapulasta, kun suurin osa sadosta jouduttiin luovuttamaan Kiinan keskushallinnolle. Tiibetil\xc3\xa4isten vastarintaliike vahvistui ja tilanne k\xc3\xa4rjistyi Lhasassa maaliskuussa 1959. Kiinan armeija kukisti kapinan verisesti, 87\xc2\xa0000 tiibetil\xc3\xa4ist\xc3\xa4 sai surmansa ja dalai-lama pakeni Intiaan. My\xc3\xb6s tiibetil\xc3\xa4isten luostareita, taidetta ja uskonnollisia tekstej\xc3\xa4 tuhottiin.\n_START_SECTION_\nAutonomiseksi alueeksi\n_START_PARAGRAPH_\nKiina teki osasta Tiibeti\xc3\xa4 vuonna 1965 Tiibetin autonomisen alueen. Buddhalainen koulutusj\xc3\xa4rjestelm\xc3\xa4 korvattiin maallisella, karjatalous sosialisoitiin ja yksityisomaisuus takavarikoitiin. Kulttuurivallankumouksen aikana Tiibetiss\xc3\xa4 h\xc3\xa4vitettiin paljon perinteist\xc3\xa4 kulttuuria: buddhalaista taidetta ja esineist\xc3\xb6\xc3\xa4 sek\xc3\xa4 suuri osa luostareista tuhottiin. Kulttuurivallankumous ja sit\xc3\xa4 edelt\xc3\xa4nyt uskonnonvastainen kampanja vaikuttivat suuresti tiibetil\xc3\xa4iseen yhteiskuntaan, ja tiibetil\xc3\xa4inen kulttuuri s\xc3\xa4ilyi toimintakykyisen\xc3\xa4 vain Tiibetin ulkopuolella. Kiinan uudistuspolitiikan my\xc3\xb6t\xc3\xa4 vuoden 1978 j\xc3\xa4lkeen osa uskonnollisista vapauksista palautettiin Tiibetiin ja hallintoa liberalisoitiin.\n_START_SECTION_\nAutonomia- ja itsen\xc3\xa4isyyspyrkimykset\n_START_PARAGRAPH_\nKiinan mukaan Tiibet on erottamaton osa Kiinaa, sill\xc3\xa4 Tiibetin paikallishallinto on Yuan-dynastiasta l\xc3\xa4htien ollut Kiinan keskushallinnon alainen. Nykyinen dalai-lama on vaatinut Kiinaa antamaan Tiibetille autonomian maan etnisen ja kulttuurin s\xc3\xa4ilymisen turvaamiseksi, mutta h\xc3\xa4n ei ole vaatinut t\xc3\xa4ytt\xc3\xa4 itsen\xc3\xa4isyytt\xc3\xa4. Kiina nujertaa yh\xc3\xa4 Tiibetin itsen\xc3\xa4isyytt\xc3\xa4 tai suurempia vapauksia vaativat kansanliikkeet. Dalai-laman kuvan hallussapidosta joutuu t\xc3\xa4n\xc3\xa4kin p\xc3\xa4iv\xc3\xa4n\xc3\xa4 vankilaan ennalta m\xc3\xa4\xc3\xa4r\xc3\xa4\xc3\xa4m\xc3\xa4tt\xc3\xb6m\xc3\xa4ksi ajaksi.\n_START_SECTION_\nPerhe ja koulunk\xc3\xa4ynti\n_START_PARAGRAPH_\nTiibetil\xc3\xa4isperheess\xc3\xa4 mies hoitaa kodin ulkopuoliset ty\xc3\xb6t, kuten el\xc3\xa4intenhoidon ja kaupank\xc3\xa4ynnin, ja vaimo hoitaa kaikki kotity\xc3\xb6t. Kiinan laki rajoittaa paimentolaisperheiden lapsiluvun kolmeen ja maanviljelij\xc3\xb6iden kahteen. Tiibetiss\xc3\xa4 ei perinteisesti ole k\xc3\xa4yty koulua, mutta nykyisin osa lapsista k\xc3\xa4y peruskoulua. Ammatillista jatkokoulutusta on tarjolla kuitenkin vain v\xc3\xa4h\xc3\xa4n, ja se on kallista.\n_START_SECTION_\nTaide\n_START_PARAGRAPH_\nKankaalle maalattu uskonnollisaiheinen thangka on ehk\xc3\xa4 tunnetuin tiibetil\xc3\xa4inen taidemuoto. Thangkassa esitet\xc3\xa4\xc3\xa4n hengellisi\xc3\xa4 totuuksia vertauskuvallisessa muodossa, ja se voi toimia my\xc3\xb6s meditaation apuna._NEWLINE_Tiibetil\xc3\xa4iset teekannut ja muut perinteiset k\xc3\xa4ytt\xc3\xb6- ja seremoniaesineet ovat hyvin koristeellisia. Muita tunnettuja tiibetil\xc3\xa4isi\xc3\xa4 k\xc3\xa4sity\xc3\xb6tuotteita ovat satulat ja matot. Tiibetil\xc3\xa4inen taide ja k\xc3\xa4sity\xc3\xb6t tunnetaan voimakkaista v\xc3\xa4reist\xc3\xa4\xc3\xa4n, joita k\xc3\xa4ytet\xc3\xa4\xc3\xa4n luostareissa ja uskonnollisissa esineiss\xc3\xa4, thangkoissa ja sein\xc3\xa4maalauksissa, vaatetuksessa, koruissa ja matoissa._NEWLINE_Buddhalaisessa taiteessa ja koristelussa k\xc3\xa4ytet\xc3\xa4\xc3\xa4n usein kahdeksaa vanhaa onnea tuovaa symbolia: valkoinen p\xc3\xa4iv\xc3\xa4nvarjo, kultakalapari, jalokiviruukku, lootuskukka, valkoinen kotilonkuori, p\xc3\xa4\xc3\xa4ttym\xc3\xa4t\xc3\xb6n solmu, voitonviiri ja kultainen py\xc3\xb6r\xc3\xa4. N\xc3\xa4it\xc3\xa4 symboleja k\xc3\xa4ytet\xc3\xa4\xc3\xa4n my\xc3\xb6s h\xc3\xa4\xc3\xa4juhlissa ja muissa rituaaleissa._NEWLINE_T\xc3\xa4rke\xc3\xa4 tiibetil\xc3\xa4inen esine on suojelevia esineit\xc3\xa4 sis\xc3\xa4lt\xc3\xa4v\xc3\xa4 gau-amulettikotelo, jota kannetaan kaulakorun tapaan, tai muualla kehossa tai vaatteissa, tai remmiin ripustettuna._NEWLINE_Tiibetil\xc3\xa4iset k\xc3\xa4ytt\xc3\xa4v\xc3\xa4t paljon korukivi\xc3\xa4, etenkin turkoosia, punaista korallia, meripihkaa, lapislatsulia, helmi\xc3\xa4 ja jadea. Korukivet ovat p\xc3\xa4\xc3\xa4asiassa tuontitavaraa. Manikivet ovat suurehkoja kivisi\xc3\xa4 amuletteja, joihin on kaiverrettu tiibetinkielisi\xc3\xa4 mantroja._NEWLINE_Pakolaisten my\xc3\xb6t\xc3\xa4 l\xc3\xa4nsimaihin kulkeutui runsaasti perinteisi\xc3\xa4 tiibetil\xc3\xa4isi\xc3\xa4 esineit\xc3\xa4, joista on tullut suosittu ker\xc3\xa4ilykohde 1950-luvun j\xc3\xa4lkeen. Suurin osa tiibetil\xc3\xa4isest\xc3\xa4 antiikista \xe2\x80\x93 veistoksista, thangkoista ja rituaaliesineist\xc3\xa4 \xe2\x80\x93 on per\xc3\xa4isin 1800-luvulta ja 1900-luvun ensimm\xc3\xa4iselt\xc3\xa4 puoliskolta. Suuri osa tiibetil\xc3\xa4isist\xc3\xa4 rituaaliesineist\xc3\xa4 valmistetaan nykyisin Nepalissa.\n_START_SECTION_\nArkkitehtuuri\n_START_PARAGRAPH_\nPerinteinen tiibetil\xc3\xa4inen arkkitehtuuri on omaleimaista. Sille on tyypillist\xc3\xa4 sis\xc3\xa4\xc3\xa4np\xc3\xa4in kallistuvat sein\xc3\xa4t, rintamuurit, symmetrisyys, kivijalka, tasakattoisuus sek\xc3\xa4 mustat ikkunan- ja ovenkehykset. Tiibetin tunnetuin rakennus on Lhasassa sijaitseva Potala, joka oli aikoinaan dalai-laman p\xc3\xa4\xc3\xa4asuinrakennus. Nykyisin Tiibetiin rakennetaan betonista ja raudasta paljon moderneja rakennuksia, jotka ovat syrj\xc3\xa4ytt\xc3\xa4m\xc3\xa4ss\xc3\xa4 perinteisen rakennustyylin.\n_START_SECTION_\nRuoka\n_START_PARAGRAPH_\nTiibetil\xc3\xa4inen keitti\xc3\xb6 on syntynyt Tiibetin korkeuksien ankarissa ilmasto-oloissa paikallisen uskonnon ja tapojen muovaamana. Koska kasviksia on vaikea viljell\xc3\xa4, liha- ja maitoruoat ovat t\xc3\xa4rkeit\xc3\xa4, etenkin jakki, nauta, lammas ja vuohi. My\xc3\xb6s ohraa viljell\xc3\xa4\xc3\xa4n paljon. Yleisimpi\xc3\xa4 tiibetil\xc3\xa4isi\xc3\xa4 ruokia ovat esimerkiksi tsampa, ohrajauhoista ja jakin voista tehty leivonnainen, jota voidaan sy\xc3\xb6d\xc3\xa4 voi-teen tai liha- ja vihannesvellin kanssa; nuudelit (thenthuk tai thukpa) vihannesten kera, kaupunkilaisten suosima aamiainen; sek\xc3\xa4 momot eli liha- tai vihannesmykyt. Yleisimpi\xc3\xa4 juomia ovat keitetty tee, johon sekoitetaan kirkastettua voita ja suolaa, makea tee, johon sekoitetaan sokeria, sek\xc3\xa4 alkoholipitoinen ohraviini (chang).\n_START_SECTION_\nTalous\n_START_PARAGRAPH_\nTiibetiss\xc3\xa4 vallitseva elinkeino on maanviljely omiin tarpeisiin. Maanviljely\xc3\xa4 voidaan harjoittaa vain jokilaaksoissa, mink\xc3\xa4 vuoksi maatalouden painopiste on karjataloudessa. T\xc3\xa4rkeimm\xc3\xa4t kotiel\xc3\xa4imet ovat jakki, lammas, vuohi ja hevonen._NEWLINE_Tiibetil\xc3\xa4iset on perinteisesti jaettu kolmeen yhteiskuntaryhm\xc3\xa4\xc3\xa4n: paimentolaiset, maanviljelij\xc3\xa4t ja munkit. Maanviljelij\xc3\xa4t asuvat sijoillaan ja viljelev\xc3\xa4t etup\xc3\xa4\xc3\xa4ss\xc3\xa4 ohraa. Paimentolaiset viett\xc3\xa4v\xc3\xa4t liikkuvaa el\xc3\xa4m\xc3\xa4\xc3\xa4 ja tuottavat lihaa ja voita. Tiibetil\xc3\xa4inen ruokavalio yhdistelee paimentolaisten ja maanviljelij\xc3\xb6iden tuotteita. Munkit asuvat maan lukuisissa luostareissa, joiden asujaimistoon kuuluu my\xc3\xb6s suuri joukko apuhenkil\xc3\xb6kuntaa. Nykyisin my\xc3\xb6s paimentolaisilla on oltava hallituksen m\xc3\xa4\xc3\xa4r\xc3\xa4ysten mukaisesti talviasuttava talo._NEWLINE_Kiinan kulttuurivallankumouksen aikana Kiina aloitti paimentolaiskulttuurin alasajon ja sosialisoi talousj\xc3\xa4rjestelm\xc3\xa4n. My\xc3\xb6hemmin hallintoa liberalisoitiin._NEWLINE_Vuoden 1999 j\xc3\xa4lkeen Tiibetin infrastruktuuria on kehitetty: etenkin teit\xc3\xa4 on parannettu ja matkustusta Tiibetiin siten helpotettu. Tiibetin elintaso on silti etenkin maaseudulla edelleen alhainen verrattuna muihin L\xc3\xa4nsi-Kiinan maakuntiin. Maan kehityshankkeista ja matkailutulosta saatava hy\xc3\xb6ty ei yleens\xc3\xa4k\xc3\xa4\xc3\xa4n tavoita alueen tiibetil\xc3\xa4ist\xc3\xa4 v\xc3\xa4est\xc3\xb6\xc3\xa4, jonka kehityst\xc3\xa4 perinteinen yhteiskuntaj\xc3\xa4rjestelm\xc3\xa4 edelleen hidastaa._NEWLINE_Lhasassa toimii pienimuotoista kevytt\xc3\xa4 teollisuutta. Kiina on perustanut Tiibetiin nykyaikaista teollisuutta muun Kiinan mallin mukaan, mutta Tiibetin luonnonolojen, energianl\xc3\xa4hteiden puutteen ja koulutustason alhaisuuden vuoksi teollisuus on voimakkaasti tappiollista ja toimii tukiaisilla.\n_START_SECTION_\nLuonnonvarat\n_START_PARAGRAPH_\nTiibetiss\xc3\xa4 on runsaat mineraaliesiintym\xc3\xa4t: etenkin kromia ja kuparia alueella on runsaasti. Kiina on kulkuyhteyksien kehitt\xc3\xa4misen my\xc3\xb6t\xc3\xa4 2000-luvulla ryhtynyt hy\xc3\xb6dynt\xc3\xa4m\xc3\xa4\xc3\xa4n maan mineraalivaroja ahkerasti. My\xc3\xb6s kultaa Tiibetiss\xc3\xa4 esiintyy paljon, joskin paikalliset asukkaat eiv\xc3\xa4t pid\xc3\xa4 sen louhintaa soveliaana uskonnollisista syist\xc3\xa4._NEWLINE_Etel\xc3\xa4-Tiibetiss\xc3\xa4 on ollut laajoja ja monipuolisia metsi\xc3\xa4. Tiibetin autonominen alue on Kiinan suurin puutavaran l\xc3\xa4hde. Virallisten tilastojen mukaan Kiina oli hy\xc3\xb6dynt\xc3\xa4nyt Tiibetin metsi\xc3\xa4 vuoteen 1985 menness\xc3\xa4 54 miljardin Yhdysvaltain dollarin arvosta. Laajoja alueita on hakattu paljaiksi, mik\xc3\xa4 on johtanut tulviin ja eroosioon. Pakolaishallitus on vaatinut Kiinaa lopettamaan mets\xc3\xa4n uudistumisen kannalta tuhoisat hakkuut v\xc3\xa4litt\xc3\xb6m\xc3\xa4sti.'